DA Den Europæiske Unions Tidende L 207/24

KOMMISSIONENS BESLUTNING

af 30. juli 2008

om ændring af beslutning 2007/777/EF for så vidt angår tilladelse til import fra Kina af varmebehandlede fjerkrækødprodukter

(meddelt under nummer K(2008) 3874)

(EØS-relevant tekst)

(2008/638/EF)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets direktiv 92/118/EØF af 17. december 1992 om dyresundhedsmæssige og sundhedsmæssige betingelser for samhandel med og indførsel til Fællesskabet af produkter, der for så vidt angår disse betingelser ikke er underlagt specifikke fællesskabsbestemmelser, som omhandlet i bilag A, kapitel I, i direktiv 89/662/EØF, og for så vidt angår patogener, i direktiv 90/425/EØF (1), særlig artikel 10, stk. 2, litra c),

under henvisning til Rådets direktiv 2002/99/EF af 16. december 2002 om dyresundhedsbestemmelser for produktion, tilvirkning, distribution og indførsel af animalske produkter til konsum (2), særlig artikel 8, indledningen, artikel 8, stk. 1, første afsnit, artikel 8, stk. 4, artikel 9, stk. 2, litra b), og artikel 9, stk. 4, litra b) og c), og

ud fra følgende betragtninger:

(1) Ved Kommissionens beslutning 2007/777/EF af 29. november 2007 om dyre- og folkesundhedsbetingelser og standardcertifikater for import fra tredjelande af visse kødprodukter og behandlede maver, blærer og tarme til konsum og om ophævelse af beslutning 2005/432/EF (3) er der fastsat bestemmelser for import til Fællesskabet af sendinger af visse kødprodukter til konsum, herunder lister over tredjelande og dele af tredjelande, hvorfra det er tilladt at importere disse produkter. Ved samme beslutning fastlægges også standardcertifikater og bestemmelser om, hvilken behandling produkterne skal underkastes.

(2) I henhold til beslutning 2007/777/EF kan Kina kun eksportere varmebehandlede fjerkrækødprodukter til Fællesskabet, som er behandlet i hermetisk lukket beholder til en Fo-værdi på 3 eller derover, jf. del 4 i bilag II til samme beslutning.

(3) De kinesiske myndigheder har nu anmodet Kommissionen om at tillade import til Fællesskabet af fjerkrækødprodukter, der er blevet underkastet en mindre intensiv behandling, nemlig varmebehandling, hvor der opnås en temperatur på mindst 70 °C.

(4) Adskillige kontrolbesøg udført af Kommissionens tjenestegrene i Kina har vist, at de kompetente myndigheder i Kina, især i Shandong-provinsen, er tilstrækkelig velstrukturerede til at kunne håndtere dyresundhedsstatussen for fjerkræ.

(5) Dertil kommer, at myndighederne i Shandong-provinsen har kunnet dokumentere, at de særlige dyresundhedsmæssige krav, der er fastsat i direktiv 2002/99/EF og beslutning 2007/777/EF, er opfyldt.

(6) Siden den seneste årlige generalforsamling i Verdensorganisationen for Dyresundhed (OIE), som blev afholdt i Paris i maj 2007, og hvor Kina blev fuldgyldigt medlem af organisationen, har de kinesiske myndigheder løbende sendt dyresundhedsoplysninger til Kommissionen. Kina har desuden indvilliget i inden for 24 timer efter bekræftelse at underrette Kommissionen om første udbrud af aviær influenza og Newcastle disease i de hidtil sygdomsfrie områder i Kina.

(7) Kina sendte for nylig prøver af aviær influenza-virus til EF-referencelaboratoriet for aviær influenza. Udvekslingen af virusprøver gør det muligt at gennemføre mere detaljerede undersøgelser af udviklingen i virusset og at indkredse, hvor virusset kan være kommet fra, og hvordan det spredes.

(8) Der bør derfor gives tilladelse til import til Fællesskabet af fjerkrækødprodukter fra Shandong-provinsen i Kina, som er blevet varmebehandlet til en temperatur på mindst 70 °C, jf. del 4 i bilag II til beslutning 2007/777/EF.

(9) Beslutning 2007/777/EF bør derfor ændres i overensstemmelse hermed.

(10) Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed —

VEDTAGET FØLGENDE BESLUTNING:

Artikel 1

Del 1 og 2 i bilag II til beslutning 2007/777/EF erstattes af teksten i bilaget til nærværende beslutning.

Artikel 2

Medlemsstaterne træffer straks de fornødne foranstaltninger for at efterkomme denne beslutning og offentliggøre foranstaltningerne. De underretter straks Kommissionen herom.

Artikel 3

Denne beslutning er rettet til medlemsstaterne.

Udfærdiget i Bruxelles, den 30. juli 2008. På Kommissionens vegne Androulla VASSILIOU Medlem af Kommissionen

(1) EFT L 62 af 15.3.1993, s. 49. Senest ændret ved Europa-Parlamentets og Rådets direktiv 2004/41/EF (EUT L 157 af 30.4.2004, s. 33). Berigtiget i EUT L 195 af 2.6.2004, s. 12.

(2) EFT L 18 af 23.1.2003, s. 11.

(3) EUT L 312 af 30.11.2007, s. 49.